Tre kandidater til europaparlamentsvalget skulle i dag forsøge at gøre det kommende EU-valg mere vedkommende og mindre hemmeligt på VUC og HF Nordjylland i Aars. Venstres kandidat, Jens Rohde, mener at nøglen til at fange de unge er underholdning. - Det handler om at tale til følelserne og lave lidt teater ud af det, når vi tager rundt til vælgermøderne. Det kan nemlig hurtigt gå hen og blive meget teknisk, når vi snakker om EU. Kandidaterne har da også noget at kæmpe for. Ved valget i 2009 stemte under halvdelen af de unge under 30 år. Efter dagens møde i Aars var flere af de unge da også positive over politikernes måde at kommunikere på. En af dem var elev Morten Espensen. - Jeg synes, at Jens Rohde var god til at gøre det simpelt. Han talte i et sprog som var til at forstå. Det synes jeg er godt, for man kan nemt fare lidt vild i det. Det kommende europaparlamentsvalg finder sted den 25. maj. Ved det seneste valg stemte sammenlagt 59,5 procent af de stemmeberettigede.

Referat:
Venstre-kandidaten Jens Rohde mener, at underholdning er nødvendigt, hvis de unge skal lokkes til at stemme til Europa Parlamentet.